作者:張九齡
標題:奉和聖制賜諸州刺史以題座右
內容:聖人合天德，洪覆在元元。每勞蒼生念，不以黃屋尊。興化俟群辟，擇賢守列藩。得人此為盛，諮嶽今複存。降鑒引君道，殷勤啟政門。容光無不照，有象必為言。成憲知所奉，致理歸其根。肅肅稟玄猷，煌煌戒朱軒。豈徒任遇重，兼爾宴錫繁。載聞勵臣節，持答明主恩。